ফুটপাথ জুড়ে ভরা সংসার পূজা এবং রহমতুল্লার (দু’জনের নাম পরিবর্তিত)। ব্যস্ত পথের ধারেই ঘরবাড়ি তাঁদের মতো আরও অনেক উদ্বাস্তু পরিবারের। কিন্তু শহরের আর পাঁচটা ফুটপাথের থেকে একটু আলাদা এই ফুটপাথের বাসিন্দাদের জীবন।
শোভাবাজার মেট্রো স্টেশনের উল্টোদিকে যতীন্দ্রমোহন অ্যাভিনিউ বরাবর ফুটপাথ দখল হয়ে গিয়েছে বহু বছর। ফুটপাথের পাশেই পুলিশের কিয়স্ক। সেখানেই সারাদিন খেলাধুলো পথশিশুদের। ওদের অনেককেই স্কুলে পাঠানোর চেষ্টা করেও ব্যর্থ স্থানীয় স্বেচ্ছাসেবী সংস্থা ও পুর প্রতিনিধিরা। 
যৌন ব্যবসার সূত্রেই ভ্যানচালক রহমতুল্লার সঙ্গে আলাপ পূজার। একসময় এইচআইভি পজিটিভ পূজা বুঝতে পারলেন, রহমতুল্লাই তাঁর সবকিছু। কিন্তু নেশাখোর রহমতুল্লার ঠিকানা ফুটপাথ। সেখানেই গেরস্থালি সাজিয়ে পূজার নতুন সংসার। কিন্তু সেখানেও পেটের টানে বারবার হাতবদল। ফুটপাথের প্রতিটি প্লাস্টিকের ছাউনিতে এরকম অনেক পূজার অনেক গল্প ঘুরে ঘুরে বেড়ায়। 
মূলত উত্তর কলকাতায় শোভাবাজার এলাকায় যৌন ব্যবসার সঙ্গে যুক্ত বহু মানুষের ঠিকানা এই ফুটপাথ। কেউ আবার পরিচারিকার কাজ করেন, কেউ ভিক্ষাবৃত্তি। কাঠের উনুনের জ্বলন্ত আগুনে কড়াই চাপিয়ে তাতে মুরগির মাথা, পা আর ছালের ঝোল রান্না করতে করতে এক ফুটপাথবাসিনী বললেন, ‘‘আমরা কবে জন্মেছি, আমাদের ভবিষ্যৎ কী হবে কেউ জানি না। যে বাচ্চাগুলো আছে ওরাও ওদের শরীর আর মনের সম্মান কাকে বলে জানে না।’’ তাঁদের কথায়, ‘‘যৌনপল্লির কাছে এই ফুটপাথে পুলিশ থেকে শুরু করে বহিরাগত দুষ্কৃতী যে কেউ আমাদের গায়ে হাত দিতে পারে। এটাই আমাদের, আমাদের বাচ্চাদের জীবন।’’ 
ফুটপাথবাসীদের নিয়ে কাজ করেন শ্যামবাজারের সমিত সাহা। তিনি বলেন, ‘‘ফুটপাথ দখল হওয়াটা একরকম সমস্যা। আর মানুষ হয়ে জন্মেও অনিশ্চয়তা